Pretoria-man in hof oor ‘onwettige skedulemiddels’Die beskuldigde het na bewering ŉ geheime laboratorium wat skedulemiddels vervaardig onwettig vanuit sy huis bedryf. Foto: Verskaf Die 28-jarige man van Pretoria wat in hegtenis geneem is omdat hy na bewering ŉ geheime laboratorium wat skedulemiddels vervaardig onwettig vanuit sy huis bedryf het, sal in Mei weer in die hof verskyn. Kapt. Lloyd Ramovha, woordvoerder van die Valke, sê Marius Izak Aucamp (28) het Vrydag in die Pretoria-landdroshof verskyn op aanklag van vervaardiging en handel in geskeduleerde middels. Hy is op borgtog van R10 000 vrygelaat. Volgens Ramovha het die Valke weke lank Aucamp se huis dopgehou voordat ŉ taakspan onder leiding van die Narkotikaburo (Saneb) op die perseel toegeslaan het met ŉ soek-en-beslagleggingslasbrief. “Die span het afgekom op masjiene om kapsules te vul en te druk, asook pakke wat oënskynlik geslagsprikkelmiddels en steroïede bevat. Daar is beslag gelê op dié items met ŉ geraamde straatwaarde van meer as R300 000,” sê Ramovha. Aucamp sal op 10 Mei weer in die hof verskyn.